ועדת הכספים, כנסת 18, פרוטוקול מספר 494, 2010-10-20 09:15

משה גפני: אני מתכבד לפתוח את ישיבת ועדת הכספים על סדר היום תקנות המועצה להסדר הימורים בספורט – מוצרים חדשים.

לימור לבנת: אני מתכבדת להביא לוועדה בקשה של שר האוצר ושלי שנוגעת לתקנות המועצה להסדר הימורים בספורט, מוצרים חדשים.

לימור לבנת: אני אעשה את זה בקצרה כי הייתי מאוד שמחה אם הוועדה תוכל לעבור מיד לנושא התקנות החדשות ומונחות כאן ארבע תקנות חדשות.

לימור לבנת: בכל זאת, פטור בלא כלום אי אפשר ואני רוצה לומר מלים קצרות לפתיחה.

לימור לבנת: כדי להשיג את היעד הזה אנחנו צריכים הרבה יותר כסף.

לימור לבנת: למעשה ההכנסות של הטוטו-ווינר היום, הן המקור היחידי לתקציב הספורט בישראל.

לימור לבנת: המדינה לא מממנת את הספורט.

לימור לבנת: זה המקור היחידי ודרוש כדי שאנחנו נוכל אכן לממן תוכניות כאלה, כדי שנוכל להקים כ-600 אולמות ספורט ברחבי הארץ, בכל הארץ, ואנחנו מיפינו את כל הארץ.

לימור לבנת: אני אומרת זאת גם לחבר הכנסת אמנון כהן שלפני שנכנסנו לישיבה שאל אותי את השאלה.

לימור לבנת: אנחנו מיפינו את כל מתקני הספורט בכל מדינת ישראל, בכל ישוב ובכל עיר, וכדי שנוכל אכן להקים את כל המתקנים האלה דרוש כסף.

לימור לבנת: כרגע הטוטו-ווינר, הכנסותיו נמצאות בירידה רצופה מזה כשלוש שנים, חוץ מהשנה האחרונה, בגלל המונדיאל.

לימור לבנת: הטוטו שבעבר היה מקור ההכנסות העיקרי, ירד לכדי 10 אחוזים, בעוד שבעבר ההכנסות שלו היו רבות יותר, 750 מיליון שקלים, והיום הוא רק 150 מיליון שקלים.

לימור לבנת: צריך להחיות חלק מהמשחקים של הטוטו, ומיד נגיע לזה.

לימור לבנת: ה-ווינר הפך למקור ההכנסה העיקרי של הטוטו-ווינר ולמעשה עיקר ההכנסות של ה-ווינר מגיעות ממשחקים של ישראלים בחוץ לארץ ולא בארץ.

לימור לבנת: אלה משחקי כדורסל ומשחקי כדורגל.

לימור לבנת: אני צריכה לומר כאן שברוב מדינות העולם האירופאי – אני מדברת על צרפת, על גרמניה, על שוודיה, על פינלנד וכולי – מזמן הם משחקים גם בתחומים אחרים לא רק כדורסל ולא רק כדורגל.

לימור לבנת: יש שם ענפים אחרים לחלוטין אבל  מאוד מפגרים בתחומים האלה.

לימור לבנת: יש אלטרנטיבה לכל אלה.

לימור לבנת: זה לא שלישראלים אין מה לעשות, אלא יש אלטרנטיבה יוצאת הכלל ואלה הימורים בלתי חוקיים, אלה שמתקיימים יום יום, רגע רגע, ושעה שעה גם בשכונות וגם כמובן, בעיקר, באינטרנט שהוא המקור הזמין ביותר והוא סופרמרקט של הימורים, קזינו של הימורים שנעשים כל רגע והם נעשים בכל התחומים ובכל הענפים.

לימור לבנת: המשטרה נלחמת אבל לא מצליחה באמת בגדול לעצור את זה.

לימור לבנת: לכן אנחנו מביאים כאן את התקנות החדשות.

משה גפני: אני אעשה את זה, אבל  לפני כן יש לי שאלה אחת עקרונית.

משה גפני: אני לא מבין בנושא ואף פעם לא השתתפתי בטוטו.

משה גפני: דיבר אתי איש בכיר במדינה – דיבר אתי על משהו אחר, אבל סיפרתי לו שמחר עומד להתקיים דיון בנושא הזה – והוא אמר לי שהאנשים עבורם אנחנו מגדילים את תקציב הטוטו אלה הם אנשים שהם דלת העם.

משה גפני: זה נכון?

לימור לבנת: לא, זה ממש לאו דווקא נכון.

משה גפני: אני לא מביע עמדה.

משה גפני: את עמדתי אני אומר בסוף הדיון, אבל האם האמירה הזאת נכונה?

משה גפני: מדובר באדם מאוד בכיר במדינה שאמר לי את הדברים.

משה גפני: מי שמשתתף בהימורים הללו – אני לא מדבר על ההימורים הבלתי חוקיים – המשמעות של העניין היא שעיקר התקציב מגיע מדלת העם.

משה גפני: אנשים עשירים לא מהמרים.

משה גפני: כך אמר לי אותו אדם.

לימור לבנת: אני אענה על זה.

חיים אורון: רגע, אני רוצה להמשיך.

חיים אורון: אני די מתפלא על כך שבדברי ההסבר של הממשלה נאמר: "לשם השוואת תקציב המינהל וכולי".

חיים אורון: כלומר, הממשלה יצאה מהעניין.

חיים אורון: אין לי בעיה עם ההצעה הזאת ואין לי בעיה עם הטוטו, אבל זה עוד אחת הדוגמאות של הפרטת המדינה.

חיים אורון: זה מה שמציעים כאן.

חיים אורון: תקרא את דברי ההסבר.

חיים אורון: אני לא מתווכח עם ה-טוטו.

חיים אורון: ה-טוטו קיבל בקבלנות אפשרות להביא כמה שיותר כסף למטרות שבעיקרן הן חיוביות.

חיים אורון: הוויכוח שלי הוא עם הממשלה.

חיים אורון: אתה צדקת לגמרי כי מה שקורה זה שמפריטים יותר ויותר, מורידים עכשיו מס הכנסה אבל לוקחים מס הכנסה.

חיים אורון: איך?

חיים אורון: בהימורים.

חיים אורון: הרי אפשר לומר שניקח אחוז מס הכנסה, נקבל מיליארד שקלים, נקצה ממנו 500 מיליון שקלים למתקני ספורט.

חיים אורון: מה שאמרתי עכשיו הוא לגמרי נכון אבל לא מקבלים אותו כי אסור להעלות מס הכנסה.

משה גפני: למה אתה לא אומר את זה גם על הפיס?

חיים אורון: אני אומר את זה.

חיים אורון: שלא תהיה לך טעות.

חיים אורון: אתה  זוכר את הוויכוחים שהיו כאן על הפיס?

חיים אורון: היו כאן ויכוחים עצומים על הפיס, האם מותר להטיל מס על ההגרלות ואני אומר אותו הדבר גם על זה.

שלי יחימוביץ': אבל היא אומרת לך את האמת.

חיים אורון: אין לי טענות על אמירת האמת.

שלי יחימוביץ': מאוד לא אוהבים את המציאות אבל זאת המציאות הקיימת.

חיים אורון: אני יושב בבית הזה כדי לנסות להציג אמת אחרת.

ציון פיניאן: יש הבדל בין הפיס וה-טוטו.

ציון פיניאן: הפיס לא צריך את אישור ועדת הכספים אלא רק את אישור שר האוצר.

ציון פיניאן: לכן פעם הוא עושה חיש-גד ופעם גד-חיש, אבל כאן צריכים לקבל את אישור ועדת הכספים וזה ההבדל הקטן.

משה גפני: אתה צודק, אבל אני שאלתי אותו על הרעיון ולא על הפרוצדורה.

משה גפני: הטענה שלו היא טענה.

ציון פיניאן: ה-טוטו מגיע לכאן.

ציון פיניאן: נציג האוצר אומר שזה לא בדיוק.

משה גפני: לא בדיוק.

משה גפני: אני יודע שזה לא בדיוק.

משה גפני: מי אמר שזה בדיוק?

משה גפני: הטענה שאני שמעתי הייתה טענה פילוסופית.

משה גפני: האם המדינה יוצאת מכל הדברים והיא מטילה את זה על הציבור באמצעות הימורים?

משה גפני: ולא משנה אם זה חיובי או לא חיובי.

משה גפני: זה כדי לממן מטרות חשובות.

משה גפני: המדינה יוצאת יותר ויותר מהעניין.

משה גפני: שאלתי אותו למה הוא לא אומר את זה על הפיס.

משה גפני: זה לא בגלל הפרוצדורה.

משה גפני: נכון שזה צריך לבוא לוועדת הכספים וזה לא צריך לבוא לוועדת הכספים, וזה לא בדיוק.

משה גפני: גם את זה אני יודע.

שלי יחימוביץ': אני נגד הימורים, אבל אני בטוחה שגם שרת התרבות והספורט הייתה מעדיפה שהכסף הזה יהיה מתוקצב בתקציב משרדה.

שלי יחימוביץ': אין לי שום ספק בכך ואני אפילו לא שואלת אותה על כך.

שלי יחימוביץ': זה באמת מסוג ההצבעות שאנחנו לפעמים, לעתים רחוקות, נתקלים בהן כמו בשב"ן, כמו ברכב הליסינג, שאמרנו שתיאורטית היינו רוצים שלא יהיה ליסינג וכולם ייסעו ברכבות ובאוטובוסים, אבל כרגע זאת הטבה למעמד הביניים העובד.

שלי יחימוביץ': כל מיני סוגיות כאלה שאני שונאת לומר את זה, אבל בהיותנו פרלמנטרים אנחנו צריכים להחליט בין הרע לרע ביותר.

שלי יחימוביץ': נכון שעקרונית אני דוחה את זה על הסף, נכון שעקרונית הייתי מעדיפה שזה יהיה בתקציב המדינה, אבל אנחנו חיים בסיטואציה מסוימת.

שלי יחימוביץ': אנחנו מדברים כאן על השלטון המקומי ועל הקריסה שלו, על המצוקה שלו ועל הקיצוצים, וברגע כזה, מתוך המצב הלא בריא הזה, כאשר אנחנו יכולים לסייע להם, אני חושבת שאין לנו כל כך ברירה.

שלי יחימוביץ': לכן אני אצביע בעד.

לימור לבנת: אני לגמרי מסכימה.

לימור לבנת: הייתי שמחה מאוד אילו כל זה היה בא מתקציב המדינה אבל לא אני המצאתי את זה ולא אנחנו המצאנו את זה עכשיו, בדיוק כפי שאמרה חברת הכנסת יחימוביץ.

לימור לבנת: זאת הדרך הנוהגת גם בבניית כיתות, כאשר יש כאן הסדר עם מפעל הפיס שמקבל את ההרשאה לקיים משחקים כאלה ואחרים.

לימור לבנת: אגב, שם מדובר בחיש-גד, כרטיס גירוד שהוא מפתה מאוד.

חיים אורון: שם זה חלק.

לימור לבנת: זה חלק מאוד מאוד ניכר ואתה יודע את זה.

לימור לבנת: אני יכולה לומר לך שבתקופות מסוימות לא היה בכלל תקציב לבניית כיתות אלא באמצעות מפעל הפיס.

לימור לבנת: שם מדובר בדברים הרבה יותר אטרקטיביים והרבה יותר מושכים וממכרים ממה שאנחנו כאן מציעים.

לימור לבנת: כמו שאתם אמרתם בעצמכם, זה מה שיש כרגע.

לימור לבנת: יושבים כאן נציגי השלטון המקומי ואם כרגע הטוטו-ווינר משקיע מעל 400 מיליון שקלים, מתוכם בסביבות 270 מיליון שקלים הולכים לאגודות הספורט, לגופי הספורט, ו-130 מיליון שקלים עד 170 מיליון  שקלים הולכים למתקנים – הכוונה שלנו כרגע היא להגדיל באופן דרמטי את ההשקעה במתקנים.

לימור לבנת: ההשקעה במתקני הספורט היא דבר קריטי וחשוב, כמו שאמרה חברת הכנסת יחימוביץ, לרשויות המקומיות, כמובן לנוער ולספורט העממי, דבר שחסר היום בצורה דרמטית בכל רחבי הארץ.

משה גפני: תודה רבה.

משה גפני: חבר הכנסת אדרי.

שלי יחימוביץ': אנחנו מצביעים היום?

משה גפני: אם נסיים, נצביע.

משה גפני: אני לא מעריך שנסיים אבל אני לא יודע.

רונית תירוש: אני מוותרת על רשות הדיבור ובלבד שנצביע.

משה גפני: זאת ישיבה רגילה.

משה גפני: אנחנו נעבור על התקנות ואנחנו נדון בהן.

משה גפני: התקנות האלה לא ייקברו אלא יובאו להצבעה היום או בשבוע הבא.

משה גפני: נראה לפי ההתקדמות.

משה גפני: יש כאן גם נושא עקרוני ואני מודה בעובדה הזאת.

משה גפני: זה נושא שראוי גם לדיון ציבורי.

יעקב אדרי: רובנו לא אוהבים הימורים, אבל מה לעשות, זה דבר שקיים ומה שלא נעשה, ההימורים יהיו.

יעקב אדרי: יש כאן אפשרות – גם בפיס, ואני הייתי שותף להרבה מאוד דיונים בנושא הפיס, הייתי הרבה שנים שם דירקטור – והנושא הזה בכל זאת מקל על המדינה ומאפשר תקציב זמין.

יעקב אדרי: בפעם הראשונה לא הייתי מודע לכל העניין הזה עד שראיתי את החומר.

יעקב אדרי: אני חושב שפעם ראשונה שמציגים מערכת סיוע לרשויות בצורה מסודרת.

יעקב אדרי: בכל זאת, יש לי הערה.

יעקב אדרי: אני נתקל ויודע גם כראש רשות לשעבר שיש רשויות שאינן יכולות להשתתף בסכום שהן אמורות לתת.

יעקב אדרי: יש הרבה פעמים תקציבים שמיועדים לרשויות אבל הן לא מנצלות אותן בגלל המצ'ינג הקטן.

יעקב אדרי: נאמר לי שניתנה תשובה לעניין הזה ואני אשמח מאוד לשמוע על כך.

משה גפני: לא הבנתי.

יעקב אדרי: הרשויות צריכות להשתתף, כל אחת בסכום שלה.

משה גפני: כמו שקורה עם משרד התחבורה שאומר שהוא ייתן 90 אחוזים והרשות 10 אחוזים, אבל לרשות אין את ה-10 האחוזים  האלה.

יעקב אדרי: בדיוק.

יעקב אדרי: יש רשויות שפשוט לא מממשות.

ציון פיניאן: בדרך כלל מדובר ב-75 אחוזים ו-25 אחוזים ויושב ראש הרשות אומר תודה רבה.

משה גפני: יש לפעמים שמשרד התחבורה מממן ב-90 אחוזים אבל לרשות המקומית אין את ה-10 אחוזים.

יעקב אדרי: יש רשויות שלא יממשו את האפשרות הזאת.

אמנון כהן: הבנתי שהיום זה דיפרנציאלי.

יעקב אדרי: יש רשויות שלא יקבלו את האולם בגלל ההשתתפות שלהן שאני מבין שהיא דיפרנציאלית.

יעקב אדרי: הייתי שמח לשמוע מה הולכים לעשות בעניין הזה.

משה גפני: השרה אמרה לי שהיא תשיב.

ציון פיניאן: אני בדקתי כמה נתונים שכדאי שידעו אותם.

ציון פיניאן: התקנות האלה מהוות מלחמה בהימורים הבלתי חוקיים.

ציון פיניאן: עד היום, במשך כעשר שנים, הספורטוטו לא עשה כל חידוש וכל שינוי.

ציון פיניאן: התקנות האלה באות להוציא משהו חדש לאוויר העולם.

קריאה: אתה מתכוון לכך שלא שינו את התקנות.

ציון פיניאן: על פי הנתונים של המשטרה, ההימורים הבלתי חוקיים עוסקים בין 10 ל-15 מיליארד שקלים בשנה.

ציון פיניאן: הספורטוטו שלא חידש, המחזור שלו הוא מיליארד וחצי עד מיליארד ו-600 מיליון שקלים.

ציון פיניאן: מחזור ההימורים במפעל הפיס שמחדש כמעט כל חודש, המחזור שלו הוא 4.5 מיליון שקלים.

ציון פיניאן: אם אנחנו לא נאשר את התקנות האלה – למרות שאני צופה שנאשר אותן – צריך לדעת שהן באות כדי לתת חמצן לספורטוטו לעלות קצת למעלה.

ציון פיניאן: מי שרוצה להמר ולא מוצא את הספורטוטו, הוא ילך לאינטרנט ויהמר שם.

ציון פיניאן: אנחנו, כמי שדואגים לשמירת השבת, צריכים לדעת שרוב ההימורים מתקיימים בשבת.

ציון פיניאן: החנויות סגורות ואותו אדם יושב ומהמר.

משה גפני: אני דיברתי על משרד התחבורה.

ציון פיניאן: זה לא משנה.

ציון פיניאן: שם זה 90-10 אחוזים, אבל כאן זה יהיה 50-50 אחוזים.

ציון פיניאן: אני שוב אומר שבלי חידוש אי אפשר.

ציון פיניאן: אדם שרוצה להמר, הוא יהמר, אם זה טוטו או לוטו, ולכן עדיף שיהמר באופן חוקי ולא ילך להמר אצל משפחות הפשע ואצל כל הארגונים האחרים.

אמנון כהן: אדוני היושב ראש, אני חושב שאת כל מתקני הספורט וכל מה שצריך לנוער, המדינה צריכה לבנות וצריכה לתקצב.

אמנון כהן: הכסף צריך להגיע מהמדינה ישירות למשרד הייעודי שיכול לכלכל את צעדיו בפרמטרים שנבנים לשם כך.

אמנון כהן: מבחינתי, כפי שאני רואה את זה, זה  מס נוסף על האזרחים ואפילו על אזרחים דלי אמצעים.

אמנון כהן: תמיד יאמרו שזה לא כך, אבל אנחנו גרים בערים ובשכונות ואנחנו מכירים את האנשים.

אמנון כהן: לפעמים האבא צריך לשלם את המשכנתא, אבל הוא אומר שאולי הוא עכשיו ירוויח משהו בהימורים, כך שגם הכסף האחרון שיש לו מוצע והולך.

אמנון כהן: כמובן היה עדיף שנקיים איזשהו דיון מעמיק עם משרד האוצר כי האזרחים הם אלה שיצטרכו לשלם.

אמנון כהן: אנחנו צריכים לדעת שאנחנו לא משחיתים את מידות הציבור, לא נותנים לנוער או לאנשים מבוגרים להיכנס לסבך הזה של ההימורים.

אמנון כהן: יש לנו כמה הערות לגבי התקנות עצמן אבל נעיר אותן כשניכנס לדיון.

אמנון כהן: בגדול, אדוני, אם תחליט, תקיים איזשהו דיון מעמיק על עצם הרעיון, גם על זה וגם על מפעל הפיס.

אמנון כהן: אם המדינה רוצה לקחת אחריות על עצמה - כמו שהיא מפריטה היום את שירותי הרווחה ולא מטפלת באזרחיה אלא נותנת לעמותות לטפל באנשים, אני חושב שמשרד הרווחה צריך לטפל באנשים אבל הוא לא מטפל כי הכי קל להפריט את השירותים האלה - גם כאן זה אחד הדברים.

לימור לבנת: אדוני היושב ראש, אני מבקשת להשיב לחברי הכנסת.

לימור לבנת: זה מאוד חשוב שכל חברי הוועדה ישמעו את הדברים.

משה גפני: הנושא הוא נושא ציבורי.

לימור לבנת: הוא בהחלט נושא ציבורי ויש בו היבטים ציבוריים.

לימור לבנת: לכן פעם ראשונה באמת שאנחנו כאן מתייחסים למצ'ינג באופן דיפרנציאלי ואני אומר מה נקבע.

לימור לבנת: בעשירון הלמ"ס 3 יש ישובים רגילים ויש ישובים בעדיפות לאומית.

לימור לבנת: המצ'ינג שיידרש למשל בישוב בעדיפות לאומית כמו נתיבות יהיה רק 15 אחוזים.

משה גפני: זאת אומרת, אתם תתנו 85 אחוזים.

לימור לבנת: 85 אחוזים ונדרשים מהם 15 אחוזים.

לימור לבנת: בישוב, כמו למשל ערד, שהוא בלמ"ס 5, המצ'ינג שיידרש יהיה 35 אחוזים.

לימור לבנת: בלמ"ס 9, כמו למשל רמת השרון, הם יידרשו לתת 70 אחוזים.

משה גפני: הרשות המקומית.

לימור לבנת: הרשות המקומית תידרש לתת 70 אחוזים.

לימור לבנת: אתה רואה כאן את ההבדלים.

לימור לבנת: בישוב רגיל שהוא לא בעדיפות לאומית, הישוב יידרש לתת 30 אחוזים.

אמנון כהן: אם לא יהיה לו את המצ'ינג, לא יהיה פרוייקט.

לימור לבנת: נכון, אבל בלמ"סים הנמוכים, כאמור, אם הוא צריך לתת 15 אחוזים או 30 אחוזים, זה תמיד נכון.

לימור לבנת: הישוב תמיד צריך להשתתף.

לימור לבנת: זה תמיד היה נכון ויהיה נכון.

יעקב אדרי: תהיה ועדת חריגים למקרים מאוד מיוחדים ויש כאלה?

יעקב אדרי: יש מקומות שלא יכולים לתת שקל.

לימור לבנת: לא יודעת, אבל יכול להיות שאפשר גם לשקול דבר כזה.

משה גפני: מה זה לשקול?

משה גפני: לפי מה זה נקבע?

משה גפני: לפי חוק, לפי תקנות?

לימור לבנת: לא, זה לא בתקנות.

לימור לבנת: מדובר בנוהל של הטוטו-ווינר.

לימור לבנת: בעניין הספורט העממי, מתקנים לספורט עממי, בנתיבות למשל, שהיא למ"ס 3, הם יצטרכו לתת מצ'ינג של 15 אחוזים.

לימור לבנת: באשדוד, שהם למ"ס 6, יצטרכו לתת מצ'ינג של 40 אחוזים.

לימור לבנת: בתל אביב, שהיא למ"ס 8, יצטרכו לתת 55 אחוזים.

לימור לבנת: אני נותנת דוגמאות כדי לסבר את האוזן.

לימור לבנת: פעם ראשונה מדובר כאן בדיפרנציאציה בין הישובים על פי למ"סים.

לימור לבנת: זה דבר שמעולם לא היה.

לימור לבנת: זאת תשובה לחבר הכנסת אדרי.

משה גפני: אגב, למה הממשלה לא עושה את זה למשל בתקציבי החינוך או הרווחה?

לימור לבנת: אני מציעה שזה יהיה בדיון אחר.

משה גפני: בסדר גמור.

משה גפני: אדוני יושב ראש ה-טוטו, צחי פישביין.

קריאה: יושב כאן גם המנכ"ל.

צחי פישביין: חברי הכנסת, חברי הוועדה.

צחי פישביין: אני קיבלתי את תפקיד היושב ראש לפני שנה ואת הזכות להנהיג את ה-טוטו במדינת ישראל.

צחי פישביין: אני חושב שמאז עשינו תוכנית מקיפה והיום אני בא ואומר לכם שאנחנו כמו חנות מכולת בעולם של סופרמרקטים גדולים שקיימים בהימורים הלא חוקיים.

צחי פישביין: כדי שאנחנו נתמודד עם הדבר הזה, אנחנו צריכים לעשות עליית מדרגה.

גאלב מג'אדלה: גם עברו בוועדה ציבורית.

צחי פישביין: נכון.

צחי פישביין: גם עברו ועדה ציבורית.

צחי פישביין: מה שאנחנו מקבלים היום או מבקשים היום זה משהו במידה ואפילו לא כמו שמקובל היום במדינות שמפעילות רגולציה בהימורים באירופה.

צחי פישביין: שם יש הרבה יותר וזה אמור לגבי כל המדינות באירופה.

משה גפני: אני לא רוצה להיכנס לדיון על ההימורים הבלתי חוקיים אבל אני רוצה לדעת משפט או שניים לגבי ה-טוטו עצמו.

משה גפני: מה היקף התקציב?

משה גפני: כמה כסף נתתם לרשויות?

משה גפני: אני לא מכיר את הנושא ואני לא רוצה שזה לא יהיה על שולחן הוועדה לפני שאנחנו מתחילים לדון בתקנות.

שלי יחימוביץ': גפני, המליאה מתחילה בשעה 10:00.

שלי יחימוביץ': האם אתה מצביע היום או לא?

משה גפני: ההערכה שלי – אין לי שום תוכנית להצביע או לא להצביע – שלא נשלים את זה היום אלא נמשיך את הדיון בשבוע הבא.

משה גפני: זאת הערכה אבל אני לא אומר שלא נצביע.

משה גפני: אם נסיים, נצביע.

משה גפני: אני יכול לומר לך שלא נצביע בלעדיך.

משה גפני: בסדר?

משה גפני: תרשום את זה.

גאלב מג'אדלה: אתה משתמש בה עכשיו כדי לשים מקלות בגלגלים.

גאלב מג'אדלה: אני לא מסכים שסיעתי תהווה מכשול.

משה גפני: חס וחלילה.

גאלב מג'אדלה: אחרי שאני אדבר, אתה תשכיל להבין.

שלי יחימוביץ': אני נשארת.

צחי פישביין: מחזור ההכנסות של ה-טוטו הוא מיליארד וחצי שקלים.

צחי פישביין: מעל 400 מיליון שקלים מחולקים לספורט, 270 מיליון שקלים מחולקים לאגודות וידידים, בין 130 ל-150 מיליון שקלים ניתנים למתקנים, נכון להיום.

צחי פישביין: ה-טוטו הוא בירידה.

משה גפני: לפי מה אתם מחלקים את הכסף לרשויות המקומיות?

משה גפני: איך אתם קובעים את זה?

צחי פישביין: לא מחלקים לרשויות.

צחי פישביין: אנחנו מחלקים לקרנות ייעודיות לבניית מתקנים, אם זה לנוער או מתקנים עממיים, או לספורט.

צחי פישביין: מכאן זה הולך לרשויות המקומיות שמבקשות להקים מתקן.

לימור לבנת: רשויות מגישות בקשות להקים אולם ספורט בנהריה לצורך העניין, להקים אולם, להקים מגרש, להקים כל מיני דברים אחרים.

לימור לבנת: כל הדברים האלה נבחנים בקרנות והכל מלווה בייעוץ משפטי.

משה גפני: ייעוץ משפטי לא אומר לי שום דבר.

משה גפני: לפי מה מחליטים?

לימור לבנת: בכללים.

לימור לבנת: יש כללים מסוימים שהם נהלים של ה-טוטו.

צחי פישביין: יוצא מכרז מסודר, הוא מפורסם ואז הרשויות מבקשות ומאושרות.

רונית תירוש: לפי מצאי המגרשים, אם יש לו הרבה מגרשי קט-רגל והוא מבקש עוד אחד, סביר להניח שהוא לא יקבל, אבל אם אין לו בכלל, יש מספר מסוים של תושבים, יש נוסחאות מאוד ברורות.

צחי פישביין: יש אמות מידה שמתפרסמות מראש לכלל המדינה, לכלל הרשויות.

לימור לבנת: זה לא שרירותי.

צחי פישביין: זה לא שרירותי.

משה גפני: מה קורה אם יש כסף מוגבל ושתי רשויות עומדות באותם הקריטריונים, למי נותנים?

לימור לבנת: כמו בכל דבר, יש אמות מידה שהן מפורסמות.

לימור לבנת: אין כאן שרירות.

לימור לבנת: זה גוף ציבורי שעומד לביקורת מבקר המדינה.

משה גפני: הבנתי.

לימור לבנת: אדוני היושב ראש, הטוטו-ווינר עומד לביקורת מבקר המדינה.

לימור לבנת: מדובר בתאגיד סטטוטורי ולא מדובר כאן במשהו שמישהו יכול כאן לעשות.

לימור לבנת: לחלוטין זה שקוף ונבדק.

מגלי והבה: אם אנחנו מדברים על רשויות שלא יכולות לשלם מצ'ינג?

מגלי והבה: אתה שאלת את השאלה ואני ממשיך אותה.

משה גפני: רגע.

משה גפני: ראלב מג'אדלה.

גאלב מג'אדלה: כבוד הרב, אני מאוד מעריך את השאלות שלך.

גאלב מג'אדלה: זה מראה שאתה לומד את התחום.

משה גפני: נכון.

משה גפני: אני לא העברתי כל ביקורת על זה.

משה גפני: גבירתי השרה, לא העברתי ביקורת.

לימור לבנת: לא חשבתי כך.

משה גפני: הרבה פעמים אומרים שאני ציני.

משה גפני: היום אני ממש לא ציני.

משה גפני: יש כאלה שמדברים עלי לשון הרע ואומרים שאני ציני.

לימור לבנת: עליך לא שמעתי את זה.

לימור לבנת: שמעתי את זה על אחרים.

גאלב מג'אדלה: אני מזהה את הרצון העז שלך ללמוד.

גאלב מג'אדלה: כדי לעזור לך ללמוד עוד יותר, שמע מה אני מציע לך.

גאלב מג'אדלה: אני מציע שנאשר היום את התקנות.

גאלב מג'אדלה: אני מציע הצעה ומבקש שגם אנשי המקצוע יתייחסו אליה אבל שגם הפוליטיקאים יתייחסו אליה.

גאלב מג'אדלה: אני מציע שנאשר היום את התקנות ונקים ועדה משותפת לוועדת הכספים ולוועדת החינוך, התרבות והספורט, ועדה שתהיה ועדה אמיתית ורצינית כדי שלא יישאלו השאלות האלה עוד פעם וכדי שלא יעמוד ג'ומס במצב שאין ברירה אלא להצביע ולאשר.

חיים אורון: לא. אני לא בעד הקמת ועדה משותפת.

גאלב מג'אדלה: אני אומר את דעתי.

גאלב מג'אדלה: לא אמרתי את דעתך.

חיים אורון: אבל זה לא ירגיע אותי.

חיים אורון: אם התכוונת להרגיע אותי, זה לא ירגיע אותי.

גאלב מג'אדלה: לא ביקשתי להרגיע אותך.

חיים אורון: אמרת שאתה מבקש להרגיע אותי.

גאלב מג'אדלה: אני לא המרגיע הלאומי.

חיים אורון: פתחתי ואמרתי שאני אתמוך.

חיים אורון: אחר כך מסבירים לי כל הזמן כמה אני לא מבין.

חיים אורון: בסדר.

גאלב מג'אדלה: היושב ראש, אני חוזר ואומר לך שאני מכיר את המערכת הזאת במשך 32 שנים  וכי כמזכיר הפועל וכראש אגודה קיבלתי ממנה כסף רב.

פניה קירשנבאום: אני חושבת שזה גובל בגזענות.

גאלב מג'אדלה: נכון.

משה גפני: למה גזענות?

גאלב מג'אדלה: זה בסדר, אם זה מרגיע אותה.

פניה קירשנבאום: בישראל ביתנו לא מדברים.

פניה קירשנבאום: בכל מקום אחר – בעבודה וכולי – אפשר לדבר, אבל לא בישראל ביתנו.

גאלב מג'אדלה: זאת הדמוקרטיה בישראל ביתנו.

גאלב מג'אדלה: אני רוצה לומר לך עוד דבר חמור.

גאלב מג'אדלה: לפעמים אנחנו מתפללים שאף אחד לא יזכה כדי שיצטבר הרבה כסף בקופה כדי שיהיה לנו יותר כסף למתקנים.

גאלב מג'אדלה: תצטרף לתפילות שלי שלא יהמרו כדי שיישאר כסף בקופה למגרשים בפריפריה.

משה גפני: מה?

גאלב מג'אדלה: מה שאתה שומע.

גאלב מג'אדלה: אני עיכבתי את החתימה על התקציב במשך שנתיים.

חיים אורון: אתה עיכבת במשך שנתיים ואנחנו צריכים לאשר בעשר דקות.

גאלב מג'אדלה: כן, כי זה שונה.

גאלב מג'אדלה: זאת דעתי, אבל אף פעם אני לא כופה אותה.

משה גפני: אני מודה לך.

משה גפני: אני תמיד מקבל את העצות שלך.

משה גפני: בעניין הזה אני לא הולך להקים ועדה משותפת עם יושב ראש ועדת החינוך, ואני לא יודע מי יהיה שם היושב ראש.

גאלב מג'אדלה: אורלב.

משה גפני: לא, יש שם רוטציה.

רונית תירוש: מילר.

גאלב מג'אדלה: הוא דווקא קונסטרוקטיבי.

משה גפני: רונית, רצית להתייחס?

רונית תירוש: לגבי ההימורים, הרגישות מוכרת לי, אבל יש לי הצעת חוק שאיננה מקודמת בגלל משרד המשפטים.

רונית תירוש: הם בעצם מאפשרים להימורים בלתי חוקיים להמשיך להתקיים בהיקפים של 15 מיליארד שקלים.

רונית תירוש: הלוואי שהחוק הזה יעבור.

משה גפני: מה אומר החוק?

רונית תירוש: יש כל מיני חסמים.

אמנון כהן: יש חוק אבל לא אוכפים אותו.

רונית תירוש: יש כל מיני חסמים להימורים הבלתי חוקיים באינטרנט.

משה גפני: למה משרד המשפטים מתנגד?

רונית תירוש: יש להם כל מיני נימוקים משונים.

רונית תירוש: הם אומרים שמחר יהיה משחק שלא ייכלל בקריטריונים של המשחקים שאני מזכירה, והשאלה היא האם שם יהיה מותר.

רונית תירוש: זה נראה לי קשקוש.

רונית תירוש: לא ברור לי.

רונית תירוש: אני אומרת שאם אתה לא יכול לנצח אותם, תצטרף אליהם.

רונית תירוש: זאת אומרת, אתם לא יכולים להתמודד, אדרבא, תחבקו את ההימורים הללו, תאמרו שזה מותר, זה בסדר שיש בגיברלטר איזשהו שרת שמשרת אותם.

צחי פישביין: שהכסף נוסע לחוץ לארץ.

רונית תירוש: בדיוק.

רונית תירוש: נחבק אותם וגם נהנה מהכסף הזה לטובת הקמת מתקני ספורט, חינוך, תרבות וכולי.

צחי פישביין: אני נוטה להסכים אתך.

רונית תירוש: כל אזרח פשוט שיודע קצת לשחק באינטרנט, יעדיף את המשחקים הבלתי חוקיים והמדינה מפסידה.

רונית תירוש: המדינה מפסידה משום שהיא לא מקבלת מס ולא מתאפשר לה גם להקים את המתקנים שה-טוטו נותן.

רונית תירוש: לכן אני ממליצה בחום לאשר את התקנות האלה.

מגלי והבה: שאלה.

מגלי והבה: אנחנו מדברים על חלוקת הכספים.

מגלי והבה: הרשויות השונות שמקבלות, מציעים להן להקים מתקנים, אבל אנחנו שמענו את מצב הרשויות ואנחנו יודעים בוודאות שבמשך השנתיים-שלוש האחרונות יש רשויות שלא הקימו מתקן אחד.

מגלי והבה: מה אנחנו עושים כאן?

מגלי והבה: לאלה שיש להן יכולת, נותנים להן עוד, אבל לאלה שלא, אתה אומר להן שהן ימשיכו להיות באותו מצב.

מאיר כהן: לא, זה לא נכון.

מגלי והבה: למה זה לא נכון?

מגלי והבה: אני מוכן לתת לך רשימה.

מגלי והבה: מי אמר שזה לא נכון?

מאיר כהן: אני.

מאיר כהן: נציג השלטון המקומי.

מגלי והבה: אני אתן לך רשימה של רשויות שלא ראו מתקן כבר חמש ועשר שנים.

מגלי והבה: על מה אתה מדבר?

מגלי והבה: כנראה אתה נציג שלטון מקומי שלא יוצא  עשרים מטרים מתל אביב.

משה גפני: הוא ראש עיריית דימונה.

מגלי והבה: אני לא מכיר אותך אבל אני יודע על רשויות, אני יודע על 11 רשויות מקומיות.

מאיר כהן: אם היושב ראש יאפשר לי, אני אענה לך.

מגלי והבה: לא בכדי שאלתי את השאלה הזאת.

מגלי והבה: אני מכיר רשויות.

משה גפני: מאיר, אני אאפשר לך להתייחס.

משה גפני: מגלי, אתה אומר שיש רשויות שבמשך שנים לא קיבלו.

מגלי והבה: כן, ואין להן אפילו מתקן אחד.

משה גפני: מה הסיבה לכך?

מגלי והבה: אין להן את הכסף למצ'ינג.

יעקב אדרי: על זה דיברנו.

מגלי והבה: אין להן כסף למשכורות.

מגלי והבה: אני מתנצל בפני ראש עיריית דימונה.

רונית תירוש: במקרה של רשות חלשה, הם נדרשים ל-5 אחוזים.

משה גפני: אין 5 אחוזים.

משה גפני: השרה דיברה על 15 אחוזים.

צחי פישביין: ברובד עממי, יש 5 אחוזים.

משה גפני: במה למשל?

צחי פישביין: במגרש מיני פיץ'.

קריאה: בשנים האחרונות בנו קרוב לשבעים מגרשים כאלה.

קריאה: זה משחק פופולרי.

חיים אורון: אני לא מדבר על זה אלא על היכל ספורט.

קריאה: היכל ספורט בלמ"ס 1, 15 אחוזים.

משה גפני: מאיר כהן, בבקשה.

מאיר כהן: בוקר טוב לכולם.

מאיר כהן: אני אדבר בקצרה.

משה גפני: יש לנו בעיה.

משה גפני: בגלל הישיבה על רצח רבין שמתקיימת במליאה בשעה 5:00, נתבקשנו על ידי יושב ראש הכנסת להקדים את המליאה לשעה 10:00.

משה גפני: אני ממשיך את הדיון אבל עוד מעט גם עולים חוקים להצבעה ואז מתחילות הבעיות של רוב ומיעוט.

מאיר כהן: לא רק דלת העם מצביעה.

מאיר כהן: אם דלת העם היא הגדרה לכולם חוץ מעשר המשפחות העשירות, כנראה שכולם עוסקים בהימורים לא חוקיים.

מאיר כהן: זה דבר שפושט בעם כנגע.

מאיר כהן: אני חייב לומר שכל יום נמצאים במשרדי אנשים שמספרים לי על כך שהם מאבדים את הונם בהימורים שלוחי רסן.

מאיר כהן: מדובר ב-15 מיליארד שקלים וכדאי להתחיל לטפל בבעיה דרך ה-טוטו.

חיים אורון: 15 מיליארד הם לא התשובה.

מאיר כהן: אפשר להכניס חלק מהעניין לתוך משהו מסודר.

משה גפני: גם אני חולק על זה, אבל בסדר.

מאיר כהן: מצבן של הרשויות הוא בכי רע.

מאיר כהן: בנוסף לקיצוץ במענקי האיזון, יש קיצוץ במענקי הפיתוח ואלה אותם חצי מיליארד שקלים שאפשרו לרשויות להשקיע במתקני ספורט.

מאיר כהן: היום אין את זה.

מאיר כהן: הסכום קוצץ ל-150 מיליון.

מאיר כהן: אני רוצה להוסיף ולומר עוד משהו בנושא המצ'ינג.

מאיר כהן: אין רשות שלא בונה מתקן כי חסרים לה 5 או 10 אחוזים.

מאיר כהן: אין.

מאיר כהן: אין רשות כזאת.

מאיר כהן: יש סיבות אחרות למה היא לא בונה.

מאיר כהן: אנחנו ישבנו עם השרה ועם הצוות שלה וראינו את כל הדירוג שהם עשו.

מאיר כהן: זאת הפעם הראשונה שיש תקצוב מדורג בצורה הולמת, כך שכולם בלי יוצא מן הכלל יוכלו ליהנות מזה.

משה גפני: רבותיי, אני מציע כדלהלן.

משה גפני: אני רוצה לקצר את התהליך.

משה גפני: את עמדתי אני אביע בסוף.

משה גפני: אני לא מסכים עם חלק גדול מהדברים שנאמרו כאן.

משה גפני: יש לי תפקיד כיושב ראש הוועדה ויש לי גם תפקיד כחבר הוועדה ואני אממש את זכותי כחבר הוועדה וכיושב ראש הוועדה אני מתנהג באופן ממלכתי לגמרי.

משה גפני: יש לי הרבה נושאים אידיאולוגיים.

משה גפני: אני מסכים לחלוטין עם מה שאמר חבר הכנסת חיים אורון לגבי כל ההתנהלות הזאת של הממשלה.

אמנון כהן: אתה לא מסכים עם מה שאמר אמנון כהן?

משה גפני: ודאי שאני מסכים אבל זה לא חידוש שאני מסכים אתך.

משה גפני: יש לי עמדה בעניין הזה.

משה גפני: אני כיושב ראש הוועדה רוצה לקצר את התהליך.

משה גפני: אני עברתי על התקנות.

משה גפני: אנחנו לא נוכל לאשר את התקנות כמות שהן מבחינה משפטית אלא נצטרך לעשות בהן שינויים.

משה גפני: יש שם דברים שגם לא תואמים את החקיקה הראשית מכוחה נקבעו התקנות.

משה גפני: אני לא רוצה לקיים דיון נוסף בישיבה הבאה על הבעיות המשפטיות.

לימור לבנת: זה עבר את הנסחות של משרד המשפטים.

משה גפני: אז מה?

משה גפני: אם את אמרת שזה עבר את נסחות משרד המשפטים, אני צריך לעבור לדום?

משה גפני: יש נסחות של משרד המשפטים שמגיעה לכאן ואנחנו משנים.

גאלב מג'אדלה: אתה בעיקרון אומר דבר מהותי נכון, אבל תגיד לנו איפה המחלוקת שלך.

משה גפני: אני יכול לעשות זאת אבל לא נספיק.

גאלב מג'אדלה: תגיד לנו איפה המחלוקת.

גאלב מג'אדלה: ממה שאני מבין, כשר לשעבר, לא יבואו התקנות לכאן אם הייעוץ המשפטי של המשרד לא עבר עליהן.

משה גפני: אני רוצה לקצר את התהליך.

משה גפני: אנחנו יכולים לפתוח עכשיו את הדיון.

משה גפני: בבקשה, בוא נתחיל לקרוא את התקנות.

משה גפני: בסדר?

גאלב מג'אדלה: תצביע על מה שאתה אומר.

גאלב מג'אדלה: אנחנו לא משפטנים.

גאלב מג'אדלה: תצביע על מה שאתה אומר.

משה גפני: אם כך, צריך להיכנס לתקנות.

אמנון כהן: דיברת הגיונית.

גאלב מג'אדלה: מה אתה מציע כרגע?

משה גפני: אמרתי.

משה גפני: אני חוזר על מה שאמרתי.

משה גפני: אני רוצה לקצר הליך.

משה גפני: בפניי עומדות עכשיו שתי ברירות: להתחיל עכשיו להקריא את התקנות ולהיכנס לוויכוח המשפטי על התקנה הראשונה.

משה גפני: אחרי שתי דקות אני עוצר את הישיבה ואנחנו עולים למליאה.

משה גפני: אין לי רשות לקיים את הדיון יותר.

משה גפני: אני אומר שנעשה את הישיבה קצרה ובישיבה הבאה נבוא עם ניסוחים שגם היועצת המשפטית של הוועדה וגם היועצת המשפטית של המשרד ביחד עם משרד המשפטים יאמרו שהתקנות האלה טובות.

משה גפני: אז מצביעים.

חיים אורון: יש לי עוד בקשה קטנה.

חיים אורון: שבכל זאת יביאו לנו גם תקציב כי כאן דנו על כל מיני דברים.

משה גפני: להביא ביחד עם התקציב.

חיים אורון: כדי שנראה.

חיים אורון: אני יודע למשל שיהיו ויכוחים גדולים בין ה-טוטו לבין ה-פיס.

משה גפני: בבקשה.

חיים אורון: כמה הולך להימורים, כמה הולך מוקצה וכמה הולך להוצאות.

משה גפני: השרה לא מסכימה.

משה גפני: אני לא מביא את זה.

חיים אורון: מה זאת אומרת השרה לא מסכימה?

חיים אורון: אני מבקש שיביאו לוועדה.

לימור לבנת: להעביר לוועדה, אין בעיה.

משה גפני: ג'ומס, אחרי הישיבה תקבל את התקציב.

לימור לבנת: אין בעיה לקבל את התקציב.

משה גפני: הכוונה להצעת התקציב.

חיים אורון: כן.

חיים אורון: כמה הולך להוצאות.

משה גפני: גבירתי השרה, אחרי הישיבה, מי מבין חברי הוועדה שרוצה לקבל את הצעת התקציב, יקבל אותה.

משה גפני: טמיר ייתן אותה.

משה גפני: הצעת התקציב הגיעה ואתה תקבל אותה בכבוד גדול.

לימור לבנת: אין בעיה.

משה גפני: מבקשת השרה לא לערב ואני מכבד את בקשתה.

משה גפני: אני מבקש לשבת, להכין את התקנות באופן מסודר.

משה גפני: יש שם דברים שדורשים שינוי.

משה גפני: חלק מהאנשים גם מודים בזה שזה דורש שינוי.

משה גפני: בישיבה הבאה נקבל נוסח מסודר כדי שהוויכוחים האלה לא יתקיימו כאן אלא יהיו רק הוויכוחים העקרוניים, ואז נצביע.

לימור לבנת: שאלה.

לימור לבנת: מכיוון שהוועדה מתחילה מן הסתם בקרוב מאוד לדון בתקציב המדינה, איך בדיוק אנחנו נעשה?

משה גפני: נדון על זה בין השמשות.

לימור לבנת: בין השמשות, זה ביטוי קצת מטריד.

משה גפני: נדון על זה.

משה גפני: לא נסחב את זה.

לימור לבנת: כמי שלמדה לשון באוניברסיטה, בין השמשות הוא ביטוי מדאיג.

משה גפני: להפך, בין השמשות נקבעו הדברים הטובים ביותר.

לימור לבנת: כן, אבל השאלה מתי זה קרה.

משה גפני: גבירתי השרה, זה לא יידחה עד אחרי התקציב, אם זאת השאלה שלך.

משה גפני: זה יהיה ממש בקרוב.

משה גפני: אפילו אם יהיו כאן דיוני תקציב, הנושא הזה יובא, כמו שיהיו עוד דברים שיובאו.

משה גפני: אנחנו ועדה מאוד יעילה ואנחנו מסוגלים לדון בתקציב בחוק הסדרים ולדון בנושאים נוספים.

שלי יחימוביץ': אנחנו נפציר ביושב ראש לדון בזה ולפעמים הוא נענה להפצרותינו.

לימור לבנת: אולי אפשר לקבוע איזושהי מסגרת.

משה גפני: זה יהיה בזמן הקרוב.

אמנון כהן: אדוני היושב ראש, אני רוצה את רשימת 11 הרשויות עליהן דיבר חבר הכנסת מגלי והבה שאמר שהן לא קיבלו.

אמנון כהן: אני רוצה לראות מה הבעיה.

אמנון כהן: תעביר אלינו את הרשימה עד הדיון הבא כדי שנוכל לראות וללמוד את הנושא.

חיים אורון: אמנון, אני אתן לך שיעור קצר.

חיים אורון: היו שנים שלא עבר כאן תקציב ה-טוטו, עד שלא הייתה הקצבה לאצטדיון טדי.

חיים אורון: כל שנה.

חיים אורון: אני אומר את הדברים לפרוטוקול כך שאם מישהו חושב שאני לא אומר דבר מדויק, הוא יוכל להתייחס.

משה גפני: רבותיי, לסיכום הדיון אני מבקש שהיועצת המשפטית שלנו, הלשכה המשפטית, תשב עם הייעוץ המשפטי של משרד התרבות ושל משרד המשפטים.

קריאה: גם משרד האוצר.

משה גפני: גם משרד האוצר.

משה גפני: בסדר.

משה גפני: גם הלשכה המשפטית של משרד האוצר.

משה גפני: יכול להיות שגם תסכימו להוסיף עוד קצת כסף למתקני ספורט.

לימור לבנת: הם הוסיפו.

משה גפני: בסדר.

משה גפני: ברגע שתאמרו לי שהגיע ניסוח והבעיות שאנחנו עמדנו עליהן בימים האחרונים נפתרו, אני אקבע מועד וזה לא קשור לדיונים על התקציב.

משה גפני: זה לא יתעכב בגלל דיונים על התקציב.

משה גפני: אם זה יהיה מוכן, לא יהיה דיון ארוך.

משה גפני: הדיון יהיה שאני אומר את עמדתי שלא אמרתי אותה היום ויצביעו.

אמנון כהן: רציתי שחבר הכנסת מגלי והבה ייתן את שמות 11 הרשויות שלא קיבלו תקצוב.

אמנון כהן: אני רוצה שנלמד את זה ונראה שזה בא לידי ביטוי בתקנות, כך שלהבא הן כן יקבלו.

משה גפני: כן.

לימור לבנת: אם אפשר לבקש מחבר הכנסת מגלי והבה שיעביר לנו קודם לכן, כבר בימים הקרובים,  כדי שאנחנו נהיה מוכנים לדיון ונוכל גם לבדוק.

לימור לבנת: אני מבקשת להעביר את הרשימה למנכ"לית אורלי פרומן.

משה גפני: הדבר הפשוט הוא אם הנהלת ה-טוטו תעביר את הרשימה ונראה מה הייתה התמיכה ובאיזה רשויות הייתה.

משה גפני: אפילו לפי מגזרים.

אמנון כהן: בסדר גמור.

חיים אורון: בחמש השנים האחרונות.

משה גפני: בחמש השנים האחרונות.

משה גפני: רבותיי, תודה רבה, הישיבה נעולה.